ประเทศบราซิล

ประเทศในทวีปอเมริกาใต้
10°S 52°W﻿ / ﻿10°S 52°W﻿ / -10; -52
| สหพันธ์สาธารณรัฐบราซิล República Federativa do Brasil (โปรตุเกส) |
| --- | --- |
   ธงชาติ     ตราแผ่นดิน  
คำขวัญ: "ระเบียบและความก้าวหน้า" (โปรตุเกส: Ordem e Progresso)
เพลงชาติ: "เพลงชาติบราซิล"noiconเพลงธงชาติ: "เพลงสรรเสริญธงชาติบราซิล"noicon
ตราประจำชาติ ตราประจำชาติบราซิล 
ที่ตั้งของ ประเทศบราซิล  (เขียว)ในทวีปอเมริกาใต้  (เทา)
เมืองหลวง: บราซิเลีย 15°47′S 47°52′W﻿ / ﻿15.783°S 47.867°W﻿ / -15.783; -47.867
เมืองใหญ่สุด: เซาเปาลู 23°33′S 46°38′W﻿ / ﻿23.550°S 46.633°W﻿ / -23.550; -46.633
ภาษาราชการ และภาษาประจำชาติ: โปรตุเกส
กลุ่มชาติพันธุ์  (ค.ศ. 2010): 47.73% ชนผิวขาว 43.13% ผสม 7.61% ชนผิวดำ 1.09% เอเชียตะวันออก 0.43% ชนพื้นเมือง
ศาสนา  (ค.ศ. 2010): 88.8% คริสต์ —64.6% โรมันคาทอลิก —22.2% โปรเตสแตนต์ —2.0% นิกายอื่น ๆ 8.0% ไม่มี 2.0% Spiritism 1.2% อื่น ๆ
การปกครอง: สหพันธ์สาธารณรัฐระบบประธานาธิบดี

• ประธานาธิบดี : ลูอิส อีนาซียู ลูลา ดา ซิลวา
• รองประธานาธิบดี : เจอราลโด อัลก์มิน
• ประธานสภาผู้แทนราษฎร : อาร์ตูร์ ไลร่า
• ประธานวุฒิสภาสหพันธ์ : โฮดรีกู ปาเชกู
• ประธาน ศาลสูงสุดสหพันธ์ : โรซา เวเบอร์
 
สภานิติบัญญัติ: รัฐสภาแห่งชาติ
• สภาสูง: วุฒิสภาสหพันธ์
• สภาล่าง: สภาผู้แทนราษฎร
เอกราช จากสหราชอาณาจักรโปรตุเกส บราซิล และแอลการ์ฟ

• ประกาศ : 7 กันยายน ค.ศ. 1822
• ได้รับการรับรอง : 29 สิงหาคม ค.ศ. 1825
• สาธารณรัฐ : 15 พฤศจิกายน ค.ศ. 1889
• รัฐธรรมนูญฉบับปัจจุบัน : 5 ตุลาคม ค.ศ. 1988
 
พื้นที่
• รวม: 8,515,767 ตารางกิโลเมตร (3,287,956 ตารางไมล์) (อันดับที่ 5)
• แหล่งน้ำ (%): 0.65
ประชากร
• ค.ศ. 2022 ประมาณ: 217,240,060 (อันดับที่ 7)
• ความหนาแน่น: 25 ต่อตารางกิโลเมตร (64.7 ต่อตารางไมล์) (อันดับที่ 193)
จีดีพี (อำนาจซื้อ) : ค.ศ. 2022 (ประมาณ)
• รวม:  3.680 ล้านล้านดอลลาร์สหรัฐ (อันดับที่ 9)
• ต่อหัว:  17,208 ดอลลาร์สหรัฐ (อันดับที่ 88)
จีดีพี (ราคาตลาด) : ค.ศ. 2022 (ประมาณ)
• รวม:  1.833 ล้านล้านดอลลาร์สหรัฐ (อันดับที่ 12)
• ต่อหัว:  8,570 ดอลลาร์สหรัฐ (อันดับที่ 104)
จีนี (ค.ศ. 2019):  53.4 สูง · อันดับที่ 10
เอชดีไอ (ค.ศ. 2021):  0.754 สูง · อันดับที่ 87
สกุลเงิน: เรอัล (R$) (BRL)
เขตเวลา: UTC−2 ถึง −5 (เวลาในประเทศบราซิล)
รูปแบบวันที่: วว/ดด/ปปปป (ค.ศ.)
ไฟบ้าน: 220 โวลต์, 60 เฮิรตซ์ และ 127 โวลต์, 60 เฮิรตซ์
ขับรถด้าน: ขวามือ
รหัสโทรศัพท์: +55
โดเมนบนสุด: .br
บราซิล (อังกฤษ: Brazil; โปรตุเกส: Brasil, สำเนียงบราซิล: [bɾaˈziw] ไฟล์:Pt-br-Brasil.ogg) หรือชื่อทางการว่า สหพันธ์สาธารณรัฐบราซิล (อังกฤษ: Federal Republic of Brazil; โปรตุเกส: República Federativa do Brasilไฟล์:Pt-br-República Federativa do Brasil.ogg) เป็นประเทศที่ใหญ่ที่สุดทั้งในทวีปอเมริกาใต้และภูมิภาคลาตินอเมริกา ด้วยเนื้อที่ 8.5 ล้านตารางกิโลเมตร (3,300,000 ตารางไมล์) และประชากรกว่า 211 ล้านคน จึงเป็นประเทศที่มีพื้นที่มากที่สุดเป็นอันดับที่ 5 และมีประชากรมากที่สุดเป็นอันดับที่ 7 ของโลก โดยมีเมืองหลวงคือกรุงบราซิเลีย ส่วนเมืองที่มีประชากรมากที่สุดคือนครเซาเปาลู สหพันธ์บราซิลประกอบขึ้นจากการรวมตัวกันของรัฐ 26 รัฐและเขตเมืองหลวงสหพันธ์ เป็นประเทศที่ใหญ่ที่สุดในโลกและประเทศเดียวในทวีปอเมริกาที่ใช้ภาษาโปรตุเกสเป็นภาษาราชการ นอกจากนี้ยังเป็นประเทศที่มีความหลากหลายทางวัฒนธรรมและชาติพันธุ์มากที่สุดประเทศหนึ่งจากการย้ายถิ่นเข้ามาของผู้คนจากทั่วโลกมานานกว่าหนึ่งศตวรรษ
บราซิลมีพื้นที่จรดมหาสมุทรแอตแลนติกทางทิศตะวันออก โดยมีแนวชายฝั่งยาว 7,491 กิโลเมตร (4,655 ไมล์) มีพรมแดนติดกับทุกประเทศในอเมริกาใต้ยกเว้นเอกวาดอร์และชิลี และครอบคลุมพื้นที่ร้อยละ 47.3 ของทวีป ลุ่มน้ำแอมะซอนในบราซิลเป็นที่ตั้งของป่าฝนเขตร้อนอันกว้างใหญ่ซึ่งเป็นถิ่นที่อยู่ของพืชและสัตว์ป่านานาชนิด ระบบนิเวศที่หลากหลาย และทรัพยากรธรรมชาติที่กว้างขวางครอบคลุมพื้นที่คุ้มครองหลายแห่ง มรดกทางสิ่งแวดล้อมอันเป็นเอกลักษณ์ดังกล่าวทำให้บราซิลเป็นหนึ่งในสิบเจ็ดประเทศที่มีความหลากหลายทางชีวภาพอย่างยิ่งและอยู่ในความสนใจจากทั่วโลก เนื่องจากความเสื่อมโทรมของสิ่งแวดล้อมผ่านกระบวนการอย่างการทำลายป่าได้ส่งผลกระทบโดยตรงต่อปัญหาระดับโลก เช่น การเปลี่ยนแปลงสภาพภูมิอากาศ การสูญเสียความหลากหลายทางชีวภาพ เป็นต้น
บราซิลเป็นที่อยู่อาศัยของเผ่าชนหลายเผ่าก่อนที่เปดรู อัลวารึช กาบรัล นักสำรวจชาวโปรตุเกสจะมาขึ้นฝั่งใน ค.ศ. 1500 และอ้างกรรมสิทธิ์เหนือพื้นที่นี้ในนามจักรวรรดิโปรตุเกส บราซิลมีฐานะเป็นอาณานิคมของโปรตุเกสเรื่อยมาจนกระทั่ง ค.ศ. 1808 เมื่อเมืองหลวงของจักรวรรดิย้ายจากลิสบอนมายังรีโอเดจาเนโร ใน ค.ศ. 1815 อาณานิคมบราซิลได้รับการยกฐานะเป็นราชอาณาจักรเมื่อมีการจัดตั้งสหราชอาณาจักรโปรตุเกส บราซิล และแอลการ์ฟ บราซิลได้รับเอกราชใน ค.ศ. 1822 ด้วยการก่อตั้งจักรวรรดิบราซิลซึ่งเป็นรัฐเดี่ยวที่มีการปกครองระบอบราชาธิปไตยภายใต้รัฐธรรมนูญและระบบรัฐสภา การให้สัตยาบันรัฐธรรมนูญฉบับแรกใน ค.ศ. 1824 นำไปสู่การก่อตั้งสภานิติบัญญัติระบบสองสภา บราซิลกลายเป็นสาธารณรัฐระบบประธานาธิบดีใน ค.ศ. 1889 หลังรัฐประหารโดยทหาร คณะทหารเข้ายึดอำนาจใน ค.ศ. 1964 และปกครองประเทศจนถึง ค.ศ. 1985 เมื่ออำนาจการปกครองกลับสู่รัฐบาลพลเรือนอีกครั้ง รัฐธรรมนูญฉบับปัจจุบันของบราซิลซึ่งตราขึ้นใน ค.ศ. 1988 กำหนดให้ประเทศเป็นสหพันธ์สาธารณรัฐประชาธิปไตย เนื่องจากความรุ่มรวยทางวัฒนธรรมและประวัติศาสตร์ของประเทศ บราซิลจึงอยู่ในอันดับที่ 13 ของโลกในแง่จำนวนแหล่งมรดกโลกของยูเนสโก
บราซิลจัดอยู่ในกลุ่มประเทศที่มีรายได้ปานกลางระดับสูงโดยธนาคารโลก และในกลุ่มประเทศอุตสาหกรรมใหม่ โดยมีส่วนแบ่งความมั่งคั่งสุทธิมากที่สุดในอเมริกาใต้ ถือเป็นประเทศที่มีระบบเศรษฐกิจของตลาดเกิดใหม่ โดยมีขนาดผลิตภัณฑ์มวลรวมในประเทศใหญ่เป็นอันดับที่ 12 ของโลกตามราคาตลาด และอันดับที่ 8 ของโลกตามภาวะเสมอภาคของอำนาจซื้อ เป็นหนึ่งในประเทศผู้ผลิตอาหารรายใหญ่ของโลก โดยเป็นผู้ผลิตกาแฟรายใหญ่ที่สุดในช่วง 150 ปีที่ผ่านมา นอกจากนี้ยังเป็นประเทศอำนาจนำภูมิภาคและประเทศอำนาจปานกลาง และจัดว่ามีโอกาสก้าวขึ้นมาเป็นมหาอำนาจใหม่ อย่างไรก็ตาม ประเทศนี้ยังคงมีการทุจริตในตำแหน่งหน้าที่ อาชญากรรม และความไม่เท่าเทียมกันทางสังคมในระดับสูง บราซิลเป็นสมาชิกก่อตั้งของสหประชาชาติ, กลุ่ม 20, บริกส์, ตลาดร่วมอเมริกาใต้ตอนล่าง, องค์การนานารัฐอเมริกา, องค์การรัฐไอบีโร-อเมริกา และประชาคมประเทศผู้ใช้ภาษาโปรตุเกส